
A zsidóság gazdasági szerepe Tokaj-hegyalján a 18.századtól 1944-ig

A tanulmányom témájaként egy olyan vallási kisebbség gazdasági szerepének a vizsgálatát választottam, amely kétségkívül jelentős hatást gyakorolt a magyar gazdaságra a XVIII. századtól 1944-ig terjedő időszakban. Azonban a zsidóság történetének ez az oldala is igen sokrétű és nagy lélegzetvételű, s ezért ennek egy kisebb szeletével való alaposabb elemzése mellett döntöttem. Ez pedig a zsidóság gazdasági szerepvállalása öt Tokaj-hegyaljai településen, melyek a következők: Bodrogkeresztúr, Erdőbénye, Mád, Tarcal és Tokaj.

Amellett, hogy a fő hangsúlyt az egyes települések történetének ebből a perspektívából történő bemutatására helyezem, igyekszem dolgozatom végén kiemelni azokat a főbb megállapításokat, amelyek megfogalmazhatóak a térségben általában, illetve az egyes településekkel kapcsolatosan külön-külön is. Így a tanulmány nem csak azzal tud hozzáadott értéket teremteni az adott területen, hogy az adott témában külön-külön létező, és csak hosszas kutatás során fellelhető források ismeretanyagának idevonatkozó megállapításait koncentráltan ismerteti, hanem azzal is, hogy ezek összehasonlító elemzésével, a rendelkezésre álló statisztikai adatok mélyreható vizsgálatával új következtetéseket von le.



